ഇന്ത്യയില് ഉത്പാദിപ്പിച്ച വാക്സിന് സ്വീകരിച്ചവര്ക്ക് ബ്രിട്ടണില് ക്വാറന്റെയ്ന് നിര്ബന്ധം പ്രതിഷേധവുമായി ശശി തരൂര് തിരുവനന്തപുരം: ഇന്ത്യയില് ഉത്പാദിപ്പിച്ച വാക്സിന് സ്വീകരിച്ചവര്ക്ക് ബ്രിട്ടണില് ക്വാറന്റെയ്ന് നിര്ബന്ധമാക്കിയതിനെതിരെ പ്രതിഷേധവുമായി ശശി തരൂര് എംപി. ബ്രിട്ടന്റെ യാത്ര നിയന്ത്രണങ്ങള് കാരണം തന്റെ പുസ്തകത്തിന്റെ യുകെ പതിപ്പിന്റെ പ്രകാശനചടങ്ങില് നിന്ന് പിന്മാറേണ്ടി വന്ന സാഹചര്യത്തിലാണ് അദ്ദേഹത്തിന്റെ പ്രതികരണം. പുസ്തക പ്രകാശന ചടങ്ങില് പങ്കെടുക്കാന് കഴിയാത്തതിന്റെ പ്രതിഷേധവും അദ്ദേഹം രേഖപ്പെടുത്തി. ബ്രിട്ടണില് അംഗീകരിച്ച വാക്സിനുകളുടെ പുതുക്കിയ പട്ടികയില് കൊവാക്സിനെയും കൊവിഷീല്ഡിനെയും ഉള്പ്പെടുത്തിയിട്ടില്ല. ഈ സാഹചര്യത്തിലാണ് പ്രതിഷേധം ശക്തമാകുന്നത്. കൊവിഷീല്ഡിന്റെയോ കൊവാക്സിന്റെയോ രണ്ട് ഡോസും സ്വീകരിച്ചവര്ക്ക് ബ്രിട്ടണിലെത്തിയാല് 10 ദിവസം ക്വാറന്റൈയ്ന് നിര്ബന്ധമാണ്. അടുത്ത വര്ഷം വരെയെങ്കിലും ഈ യാത്രാ നിയന്ത്രണങ്ങള് തുടരുമെന്നാണ് വിവരം. ബ്രിട്ടണിലെ ഓക്സ്ഫഡ് സര്വ്വകലാശാലയും ആസ്ട്രസെനക്കയും ചേര്ന്ന് വികസിപ്പിച്ച വാക്സിനാണ് സെറം ഇന്സ്റ്റിറ്റ്യൂട്ട് കൊവിഷീല്ഡ് എന്ന പേരില് ഇന്ത്യയില് ഉത്പാദിപ്പിച്ച് വിതരണം ചെയ്യുന്നത്. ആസ്ട്രസെനക്കയുടെ വാക്സിന് വിതരണം ചെയ്യുന്ന ഓസ്ട്രേലിയ, ബഹൈറൈന്, സൗദി അറേബ്യ തുടങ്ങിയ രാജ്യങ്ങളിലുള്ളവര്ക്ക് ഈ ക്വാറന്റെയ്ന് നിയമം ബാധകമല്ല.